**ELŐTERJESZTÉS**

**Szombathely Megyei Jogú Város Közgyűlése**

**2024. október 22-ei ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

Szombathely Megyei Jogú Város közgyűlése **2024. október 10-én** tartotta alakuló ülését, melyen az önkormányzati képviselők eskütételét követően letettem a polgármesteri esküt. Ezt követően a megválasztott alpolgármesterek, majd a bizottságok megalakulásával a bizottsági tagok is esküt tettek.

**Október 11-én** Horváth Soma, kultúráért is felelős alpolgármester úrral fogadtuk Őexc. Ragnar Almqvist, Írország magyarországi nagykövetét prof. Declan Kiberd ír tudós és író társaságában. Szombathelyi látogatásuk apropója az ELTE Savaria Egyetemi Központban nyílt Ulysses és mi – Szombathely és a nagy ír regény című kiállítás és az ehhez kapcsolódó beszélgetés volt, amit az Ír Nagykövetséggel együttműködve rendezett az Angol Nyelv és Irodalom Tanszék.

Délután közös sétát tettünk a belvárosban, majd a Fő téri Joyce-szobor előtti sajtótájékoztató követően a Murális Műhely eddig elkészült alkotásai kerültek megtekintésre.

**Október 11-én** Horváth Soma alpolgármester úr részt vett Declan Kiberd előadásán.

**Október 11-én** Dr. Horváth Attila alpolgármester úr 100. születésnapja alkalmából köszöntötte a szépkorú Lipárt Gézánét.

**Október 12-én** Dr. Horváth Attila alpolgármester úr részt vett a Savaria Díszmadártenyésztő és Állatbarát Egyesület szervezésében az Oladi Technikumban megrendezett díszmadár kiállításon és az azzal egybekötött rajzpályázat díjátadóján.

Október 12-én Németh Ákos tanácsnok úr az V. Vas Vármegyei Méhésznapon köszöntötte a méhészeket és az érdeklődőket, majd pedig részt vett a Sághy Mihály emlékoszlopánál tartott megemlékezésen, koszorúzáson.

**Október 14-én** dr. László Győző alpolgármester úr sajtótájékoztatón vett részt, melynek keretében átadásra került a Látássérültek Vas Vármegyei Egyesülete részére gyűjtött egymillió forint, amelyet a Jótékonysági Nemzetközi Küzdősport Gálán ajánlottak fel.

**Október 15-én** alapszintű újraélesztés oktatást tartottak a Segítés Városa program instruktorai az általános és középiskolai csoportok, valamint az önkéntes résztvevők számára az AGORA Művelődési és Sportházban az újraélesztés világnapja alkalmából az önkormányzat, a Vas Vármegyei Mentésügyi Alapítvány és az AGORA szervezésében. A rendezvény fővédnökeként köszöntöttem a megjelenteket. Közel 600-an sajátíthatták el vagy tanulhatták újra az életmentő mellkaskompressziót és kiegészítésül még a félautomata defibrillátor használatát is.

**Október 16-án** dr. László Győző alpolgármester úrral és Bokányi Adrienn tanácsnok asszonnyal fogadtuk az oberwarti delegációt potenciális interregionális együttműködés egyeztetése céljából.

Október 16-án Kelemen Krisztián tanácsnok úr részt vett az Újraélesztés Világnapja alkalmából szervezett programon.

**Október 17-én** dr. László Győző alpolgármester úr a „Te kezed is menthet életet!” című újraélesztési rekordkísérlet projektrendezvényen vett részt Budapesten az MVM Dome-ban, ahol Szombathely Megyei Jogú Város képviseletében átvette a város részére felajánlott félautomata defibrillátort.

Október 17-én Kelemen Krisztián tanácsnok úr a Szombathelyi Televízió Közrend című műsorának vendége volt. Beszámolót tartott a bizottság eddigi munkájáról.

Állandó kiállítás nyílt Geszler Mária Garzuly, Kossuth- és Munkácsy-díjas keramikusművész porcelánműveiből és családtörténeti gyűjteményéből **október 18-án**, a Szombathelyi Képtárban. A maradandó tárlat címe: Meteoritok. A kiállításon köszöntő beszédet mondtam, melyen Horváth Soma, kultúráért is felelős alpolgármester, Bokányi Adrienn tanácsnok, valamint Putz Attila, a Kulturális, Oktatási és Civil Bizottság elnöke is részt vettek.

**Október 20-án** került megrendezésre a nemzetközi Goju Kupa az Aréna Savariában, melynek megnyitóján dr. László Győző alpolgármester úr köszöntötte a résztvevőket.

**Október 21-én** Horváth Soma alpolgármester úr köszöntő beszédet mondott a Kötödések című kiállítás megnyitóján, a Szombathelyi Művészeti Szakgimnázium és Technikumban.

**1.**

**Tisztelt Közgyűlés!**

A közszolgálati tisztviselőkről szóló 2011. évi CXCIX. törvény (Kttv.) 225/C. § (1)-(5) bekezdései rendelkeznek a polgármester szabadságának igénybevételéről. E törvény 225/C. § (2) bekezdése alapján a polgármester előterjesztésére a képviselő-testület hagyja jóvá a polgármester szabadságának ütemezését. A szabadságot az ütemezésben foglaltaknak megfelelően kell a polgármester részére kiadni, valamint a polgármester által igénybe venni.

A Kttv. 225/C. § (1) bekezdése szerint „*a főállású polgármester évi huszonöt munkanap alapszabadságra és tizennégy munkanap pótszabadságra jogosult*”. A (4) bekezdés alapján „*a polgármesternek a szabadságot az esedékesség évében, de legkésőbb a következő év március 31-ig kell igénybe venni vagy kiadni*.”

Az Alaptörvény 35. cikk (3) bekezdése alapján a képviselő-testület megbízatása a helyi önkormányzati képviselők és polgármesterek általános választásának napjáig tart. Ez alól kivételt tesz az Alaptörvény Záró és vegyes rendelkezésének 27. pontja, mely szerint: *„A Magyarország Alaptörvényének tizenegyedik módosításával megállapított 35. cikk (2) bekezdését a helyi önkormányzati képviselők és polgármesterek 2019. évi általános választását követő helyi önkormányzati képviselők és polgármesterek általános választására is alkalmazni kell azzal, hogy a 35. cikk (3) bekezdésétől eltérően a hivatalban lévő képviselő-testület és polgármester megbízatása 2024. október 1-jéig tart.”*

A 2024. január 1. és szeptember 30. közötti időszakra vonatkozóan a Tisztelt Közgyűlés a 11/2024. (I.25.) Kgy. számú határozatban hagyta jóvá a polgármesteri szabadságtervet.

Időarányosan a 2024. október 1. napjától 2024. december 31. napjáig a részemre megállapított szabadságnapok száma: 10 munkanap, amelynek kiadására vonatkozóan az alábbi ütemezésre teszek javaslatot:

2024. október 28-31. 4 nap

2024. november 19-21. 3 nap

2024. december 23. 1 nap

2024. december 30-31. 2 nap

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltakat jóváhagyni szíveskedjék.

**2.**

**Tisztelt Közgyűlés!**

A nemzeti köznevelésről szóló törvény végrehajtásáról szóló 229/2012. (VIII.28.) Korm. rendelet (a továbbiakban: Korm. rendelet) 33.§ (1) bekezdésének a) pontja az alábbiakban határozza meg az óvodában térítésmentesen biztosítandó köznevelési feladatokat:

* az óvodai foglalkozás és a heti kötelező időkeret terhére a beilleszkedési, tanulási és magatartási nehézséggel küzdő, a tartósan beteg és a sajátos nevelési igényű gyermek számára megszervezett felzárkóztató foglalkozás,
* a gyermekek – rendeletben meghatározott - egészségfejlesztése, a kötelező rendszeres egészségügyi felügyelet,
* a krízisközpontban, titkos menedékházban, illetve védett szálláshelyen történő elhelyezés időtartamára létesített ideiglenes óvodai jogviszony.

A Korm. rendelet 36.§ (1) bekezdés b) pontja kimondja, hogy tandíj megfizetése mellett vehető igénybe a pedagógiai programhoz nem kapcsolódó más szolgáltatás, mely Szombathely Megyei Jogú Város Önkormányzata által fenntartott óvodákban az alábbiakban került meghatározásra:

1. idegen nyelv oktatása,
2. zeneovi,
3. korcsolyaoktatás
4. gyermektánc.

Szombathely Megyei Jogú Város Közgyűlése a 479/2012. (XI.29.) Kgy. sz. határozatában állapította meg ezen szolgáltatások térítési díjait, mely a 381/2022. (X. 27.) Kgy. sz. határozattal módosításra került. Tájékoztatom a Tisztelt Közgyűlést, hogy a korcsolyaoktatást szervező Szombathelyi Pingvinek Jégkorong Klub elnöke jelezte, hogy az elmúlt évek során a szállítási költségek olyan mértékben megemelkedtek, hogy a 2022. évben megállapított 12.000,- Ft (10 alkalom utazási költséggel együtt) szolgáltatási díj nem fedezi a szállítási és oktatási költségeiket, ezért kérte annak 14.000,- Ft-ra történő megemelését.

Előzőekre tekintettel javaslom a 381/2022. (X.27.) Kgy. sz. határozattal megállapított korcsolyaoktatás szolgáltatási díját – a többi szolgáltatási díj változatlanul hagyása mellett (idegen nyelv oktatása 5.000,-Ft/hónap, zeneovi 1.000,-Ft/alkalom, gyermektánc 1.000,-Ft/alkalom) – 2024. november 1. napjától 14.000,- Ft összegben megállapítani.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**3.**

**Tisztelt Közgyűlés!**

Az SZMSZ 76. §-a alapján a Közgyűlés által átruházott hatáskörben hozott intézkedéséről a polgármester a Közgyűlés következő ülésén köteles tájékoztatást adni.

Az előző Közgyűlés óta, a 2024. szeptember 24. – október 10. közötti időszakban az átruházott hatáskörben hozott polgármesteri döntések száma az alábbiak szerint alakult:

|  |  |
| --- | --- |
| ***Átruházott hatáskörök önkormányzati rendelet szerint*** | ***Meghozott döntések száma*** |
| **A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet** | |
| 1. a személyi térítési díj összegének megállapítása, ha a kötelezett az intézményvezető döntésének jogszerűségét vitatja, vagy méltányosságból annak csökkentését, illetve elengedését kéri | 7 |
| **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 36/2010. (XII.1.) önkormányzati rendelet** | |
| 1. Nyugdíjas Bérlők Házában bérlőkijelölés | 3 |
| 1. MOP-Házban elhelyezésre kerülő szálláshasználó kijelölése | 1 |
| **A közterület használatának szabályairól szóló 2/2011. (I.31.) önkormányzati rendelet** | |
| 1. közterület-használattal kapcsolatos feladatok ellátása | 51 |
| **A környezet- és természetvédelem helyi szabályairól szóló 33/2012. (XI.12.) önkormányzati rendelet** | |
| 1. közterületen tartandó szabadtéri rendezvény zajkibocsátási határértékének megállapítása | 3 |
| **Szombathely Megyei Jogú Város Önkormányzata közútkezelői hatáskörei átruházásáról szóló 7/2013. (III.6.) önkormányzati rendelet** | |
| 1. egyes, a közúti közlekedésről szóló 1988. évi I. törvényben meghatározott hatáskörök gyakorlása | 60 |
| **Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet** | |
| 1. döntés szolgalmi jogot vagy használati jogot alapító visszterhes szerződések megkötéséről, önkormányzati tulajdonú ingatlanra vonatkozó fellebbezési jogról való lemondásról, tulajdonosi hozzájárulás megadásáról, jelzálogjog, illetve elidegenítési és terhelési tilalom feloldásáról, elővásárlási jogról történő lemondásról, tulajdonostársi hozzájárulás megadásáról | 7 |
| **A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** | |
| 1. települési támogatások megállapítása iránti eljárás, köztemetés elrendelése | 496 |
| **A településkép védelméről szóló 26/2017. (XII.20.) önkormányzati rendelet** | |
| 1. településképi bejelentés tudomásul vétele | 2 |
| 1. településképi vélemény | 1 |
| **Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet** | |
| 1. az ajánlatkérő nevében a közbeszerzési eljárást lezáró döntés meghozatala | 2 |
| **az önkormányzat 2024. évi költségvetéséről szóló 8/2024. (III.5.) önkormányzati rendelet** | |
| 1. a költségvetésért felelős alpolgármester javaslata alapján két költségvetési rendeletmódosítás közötti időben előirányzat átcsoportosítás végrehajtása | 3 |
| **Összesen:** | **636** |

E döntések közül a Magyarország helyi önkormányzatairól szóló 2011. évi CLXXXIX. törvény 52. § (2) bekezdése alapján nem hatósági döntésként a Vas Vármegyei Kormányhivatalnak 114 határozat került megküldésre.

Kérem a Tisztelt Közgyűlést, hogy a tájékoztatót elfogadni szíveskedjen.

**Kérem a Tisztelt Közgyűlést, hogy az előterjesztéseket megtárgyalni, és a határozati javaslatokban foglaltakat jóváhagyni szíveskedjék.**

**Szombathely, 2024. október 21.**

**/: Dr. Nemény András:/**

**HATÁROZATI JAVASLAT**

**…./2024. (X.22.) Kgy. sz. határozat**

Szombathely Megyei Jogú Város Önkormányzatának Közgyűlése a polgármester 2024. október 1. napjától 2024. december 31. napjáig ütemezett szabadságtervét jóváhagyja.

**Felelős:** Dr. Nemény András polgármester

(a végrehajtás előkészítéséért:

dr. Füzi Judit, a Polgármesteri Kabinet vezetője)

**Határidő:** azonnal

**II.**

**HATÁROZATI JAVASLAT**

**…/2024.(X.22.) Kgy. sz. határozat**

Szombathely Megyei Jogú Város Közgyűlése egyetért azzal, hogy a 381/2022. (X.27.) Kgy. sz. határozattal megállapított korcsolyaoktatás szolgáltatási díja – az óvoda által szervezett többi szolgáltatás díjának változatlanul hagyása mellett – 2024. november 1. napjától 14.000,- Ft összegben kerüljön megállapításra.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal

**III.**

**HATÁROZATI JAVASLAT**

**……/2024. (X.22.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal